b'\n_START_ARTICLE_\nSant Miquel de Monteia\n_START_SECTION_\nDescripci\xc3\xb3\n_START_PARAGRAPH_\nEs tracta d\'un temple d\'una sola nau, amb volta apuntada, de finals del segle XII o comen\xc3\xa7ament del seg\xc3\xbcent. Les restes de dos capcers esglaonats, de pedra m\xc3\xa9s treballada, i d\'una coberta de llosa, abaixada de nivell en la construcci\xc3\xb3 arribada als nostres dies, constaten l\'exist\xc3\xa8ncia d\'un temple anterior que es pot considerar del segle XI. A migdia, s\'aprecia una porta d\'entrada amb un arc de mig punt i un llum rectangular, aix\xc3\xad com una finestra i cornisa. A ponent, hi ha una finestra i un campanar d\'espadanya d\'un sol ull, descentrat vers la banda de migjorn. Tamb\xc3\xa9 cal destacar la pres\xc3\xa8ncia d\'un absis a llevant amb tres finestres._NEWLINE_La pica rom\xc3\xa0nica d\'immersi\xc3\xb3 conservada a l\'interior no t\xc3\xa9 cap tipus d\'ornamentaci\xc3\xb3. El di\xc3\xa0metre exterior amida 72 cm, l\'interior 56 cm i l\'al\xc3\xa7ada \xc3\xa9s de 64 cm._NEWLINE_A l\'interior, tamb\xc3\xa9 destaca la cornisa que corre els murs i els seients de pedra adossats als laterals, aix\xc3\xad com la volta de quart de cercle de l\'absis.\n_START_SECTION_\nHist\xc3\xb2ria\n_START_PARAGRAPH_\nL\'any 1228 el noble Bernat de Sales va fer donaci\xc3\xb3 de les d\xc3\xa8cimes de la parr\xc3\xb2quia anomenada "Sancti Michaelis de Montilia" a l\'esgl\xc3\xa9sia de Santa Magdalena de Palau de Montagur aleshores consagrada. Igual denominaci\xc3\xb3 apareix en un document del 1341, redactat amb motiu de la venda d\'un bosc existent a la parr\xc3\xb2quia, situada en terres pertanyents al castell de Sales. M\xc3\xa9s tard, el 1362, se cita com a "Sancti Michaelis de Montilias", top\xc3\xb2nim que, al mateix segle, es convert\xc3\xad en "Monteya".'